“พิธา” ค้านควบรวม “TRUE-DTAC” หวั่นกระทบประชาชน-แนะ กสทช.ใช้อำนาจยับยั้ง
หัวหน้าพรรคก้าวไกล แถลงคัดค้านควบรวมกิจการ “TRUE-DTAC” ชี้ กสทช.ไม่ควรอนุญาต เหตุจะทำให้เกิดการผูกขาด กระทบค่าครองชีพประชาชน และไม่เกิดการแข่งขัน เพื่อพัฒนาคุณภาพ
หัวหน้าพรรคก้าวไกล แถลงคัดค้านควบรวมกิจการ “TRUE-DTAC” ชี้ กสทช.ไม่ควรอนุญาต เหตุจะทำให้เกิดการผูกขาด กระทบค่าครองชีพประชาชน และไม่เกิดการแข่งขัน เพื่อพัฒนาคุณภาพ
4 ส.ค. 2565

นายพิธา ลิ้มเจริญรัตน์ หัวหน้าพรรคก้าวไกล เปิดเผยถึงกรณีที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. เตรียมพิจารณาหาข้อสรุปการควบรวมกิจการระหว่าง บริษัท ทรู คอร์ปอเรชั่น จำกัด (มหาชน) หรือ TRUE และบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ในวันที่ 10 สิงหาคมนี้ว่า การควบรวมครั้งนี้จะทำให้ส่วนแบ่งตลาดของ TRUE-DTAC เกิน 50% ของส่วนแบ่งตลาด ซึ่งที่ผ่านมาในเรื่องนี้ศาลปกครองได้วินิจฉัยเมื่อเดือนมิถุนายนที่ผ่านมา ว่า กสทช. มีอำนาจเต็มในการระงับการควบรวมธุรกิจหากการควบรวมธุรกิจส่งผลให้เกิดการผูกขาด หากปล่อยให้มีการควบรวมกิจการ จะเกิดผูกขาดธุรกิจดิจิทัล และต่อไปเอกชนก็จะไม่ต้องแข่งขัน ไม่เกิดนวัตกรรม ไม่เกิดการพัฒนาคุณภาพการให้บริการ เพราะสามารถที่จะทำกำไรได้จากการผูกขาด เป็นการทำกำไรบนความลำบากของประชาชน
นายพิธรา จึงขอเรียกร้องให้ กสทช. ใช้อำนาจที่มีอยู่ ทำตามความเห็นของอนุกรรมการของ กสทช. ทั้ง 4 คณะ ในการยับยั้งการควบรวมกิจการของ TRUE และ DTAC ที่จะเพิ่มค่าครองชีพของประชาชน
นายพิธา ยังระบุว่า จากผลการศึกษาและวิเคราะห์ของอนุกรรมการของ กสทช. เองทั้ง 4 ชุด ก็ไม่มีอนุกรรมการชุดไหนเห็นด้วยกับการควบรวม โดยอนุกรรมการด้านการคุ้มครองผู้บริโภคและสิทธิพลเมือง มีความเห็นว่า กสทช. ไม่ควรอนุญาตให้มีการควบรวม ทรู-ดีแทค เพราะจะทำให้เกิดการผูกขาด
ขณะที่ อนุกรรมการด้านเศรษฐศาสตร์ มีความเห็นว่าผูกขาด กสทช. ไม่ควรอนุญาตให้ควบรวม ส่วนอนุกรรมการด้านเทคโนโลยี บอกว่าการพัฒนาเทคโนโลยีสามารถทำได้โดยไม่มีความจำเป็นต้องควบรวมกิจการ ขณะที่อนุกรรมการด้านกฎหมาย ถึงไม่ได้ให้ความเห็นเรื่องการผูกขาด แต่บอกว่า กสทช. มีอำนาจเต็มที่จะยับยั้งการควบรวมครั้งนี้
อย่างไรก็ตาม ตนเองและนายธนาธร จึงรุ่งเรืองกิจ ประธานคณะก้าวหน้า จะเดินทางไปพบสื่อมวลชน เพื่อหารือให้มีการนำเสนอข่าว และข้อมูลเกี่ยวกับดีลควบรวม True-DTAC ให้มากขึ้น เพื่อให้ประชาชนได้รับทราบและร่วมกันกับคณะก้าวหน้าและพรรคก้าวไกลในการทำทุกวิถีทางเพื่อปกป้องผลประโยชน์ของประชาชน